Mariam Ghani

Mariam Ghani (New York, AEB, 1978) afgano-libanoar jatorriko bideoartista, zinemagile, idazle eta irakasle estatubatuarra da.

 Bizitza 
Gurasoen erbestealdian —ama libanoarra eta aita afganiarra ditu—, Ameriketako Estatu Batuetan jaio zen. Aita, Axraf Ghani, Afganistango presidentea izan zen 2014. urtetik 2021. urtera. Mariam Ghanik Literatura Konparatuan lizentziatura du New Yorkeko Unibertsitatean, argazkilaritza, bideo eta erlazionatutako komunikabideetan masterra New Yorkeko Arte Bisualen Eskolan.

 Lan ibilbidea 
Hainbat unibertsitatetan irakatsi du. Irakasle bisitaria izan da New Yorkeko Unibertsitatean eta Brooklynen bizi. 

Bere praktika artistikoak istorioak, lekuak, identitateak eta komunitateak aztertzen ditu, zelan eraikitzen eta berreraikitzen diren, eta zelan kontakizun publiko eta pribatu aldakorrek eraikuntza horiek integratzen eta zalantzan jartzen dituzten.

Bere bideo eta instalazioak nazioartean aurkeztu dira New Yorkeko MoMA, Londresko Tate Modern eta Washingtongo National Gallery museoetan, eta Kopenhageko DOX, Berlingo Transmediale, Pragako Futura, Rio de Janeiroko Curtacinema, Seulgo EMAP, Mumbaiko Bodhi Art eta Rottedameko zine Jaialdia  , baita Xarja zein Liverpoolgo biurtekoan eta Kassel zein Kabulgo dOCUMENTAn. Bere lehen film luze dokumentala What We Left Unfinished (2019) izan zen, Berlingo Nazioarteko Zinemaldiaren 69. edizioan aurkeztu zena eta Afganistango okupazio sobietarraren sasoiko bost pelikula afganiar osatugabeen istorioa kontatu zuena.

Bere proiektu publiko eta parte-hartzaileek, besteak beste, Creative Time (New York), Visual Foreign Directants (Berlin eta Amsterdam) edo Arab American National Museum de Detroit erakundeen laguntza izan dute. Bere testuak Abitare, Filmmaker edo The New York Review of Books bezalako aldizkarietan kaleratu dira. New Yorkeko Zinema Eskolan (NYFA) eta Soros Fellowships delakoan saritua izan da, AEBko hainbat fundazio pribaturen diru-laguntzak lortu ditu eta Eyebeam Atelier eta Smack Mellon (New York) eta Akademie Schloss Solitude (Stuttgart) hirietan egonaldiak egin ditu.

 Erreferentziak 

 Kanpo estekak 

Kategoria:Brooklyndarrak
Kategoria:Bideoartistak
Kategoria:Emakume artistak
Kategoria:Ameriketako Estatu Batuetako artistak
Kategoria:Emakume zinema zuzendariak
Kategoria:Ameriketako Estatu Batuetako zinema zuzendariak
Kategoria:Emakume irakasleak
Kategoria:Ameriketako Estatu Batuetako irakasleak
Kategoria:Emakume idazleak
Kategoria:Ameriketako Estatu Batuetako idazleak